Den røde løber er i dagens anledning rullet ud, og Mogens og familie er klar til at tage imod gæster fra nær og fjern i løbet af fredagen, når jubilæet fejres i Odd Fellow Palæet i Aalborg. Mogens Jørgensen er den folkekære journalist, der blandt meget er kendt for at komme forbi i "Boblen" og snakke med nordjyder, mange gange indledt med sætningen "jeg skal lige snakke med dig". - Ingen andre formår som Mogens at få nordjyderne i tale. Han møder dem der, hvor de er og går direkte ind i enhver han møder, ægte, interesseret og oprigtigt, lyder det fra program- og souschef Robert Bedsted, TV2/Nord, og tilføjer: - Mogens er et fantastisk menneske. Ganske enkelt. Mogens Jørgensen er for mange lig med TV2/Nord, og der er ingen tvivl om, at Mogens Jørgensen også er stolt af at være på den regionale tv-station, som han for 25 år siden var med til at få op og stå. I dag ønsker hele stationen Mogens og familien tillykke med jubilæet. - Vi ser frem til mange år endnu, på landevejen og i fjernsynet, lyder det fra TV2/Nord. Fra Mogens Jørgensen selv lyder det kort og godt: "Tak for mange fantastiske oplevelser rundt i Nordjylland". Alle er velkommen til fredag eftermiddag at komme forbi Mogens og fejre den folkekære vært.

Opsummering:
Hele Nordjyllands egen Mogens Jørgensen fejrer i dag sine første 25 år på TV2/Nord.